BRATISLAVA 6. novembra (ZDRAVIE.sk z WEBNOVIN) - Minister zdravotníctva Richard Raši dnes zasadil prvý strom v kampani za zvýšenie informovanosti o rakovine pľúc. Kampaň je súčasťou celosvetovej iniciatívy, ktorá si pripomína november ako Mesiac povedomia o rakovine pľúc. Iniciatíva, do ktorej sa Slovensko zapojilo po prvý raz, spojila tri vládne rezorty. Ako dnes na tlačovej konferencii zdôraznila manželka prezidenta SR Silvia Gašparovičová, zdravie nie je len problematikou zdravotníctva, ale svoju zodpovednosť nesie aj ministerstvo školstva. "Na niektorých školách sa vyučuje onkologická výchova a počet týchto škôl by sa mal zvyšovať," povedala prvá dáma Slovenska.
Zodpovednosť za výchovu v oblasti zdravia priznal aj minister školstva Ján Mikolaj, ktorý prostredníctvom videokomentára zdôraznil potrebu vzdelávania mládeže o onkologických ochoreniach. Do aktivít o zvyšovaní povedomia o rakovine pľúc sa zapojilo aj ministerstvo poľnohospodárstva. "Naše telo má pľúca a krajina má lesy. Tie sú pľúcami krajiny. Asi 42 percent územia Slovenska tvoria lesy a ich časť je tiež chorá. Tak, ako sa musíme starať o svoje zdravie, musíme sa starať aj o pľúca krajiny," vysvetlil generálny riaditeľ lesníckej sekcie Ministerstva poľnohospodárstva SR Július Novotný. Rezort do kampane venoval mladé stromčeky, ktoré dnes zástupcovia organizátorov vysadili na dvore Gymnázia Laca Novomeského v Bratislave. Táto stredná škola patrí k vzdelávacím inštitúciám, ktoré majú do vyučovania zaradenú onkologickú výchovu.
Do sadenia stromov, ktoré odštartovalo mesačnú kampaň, sa zapojili okrem ministerstva zdravotníctva, školstva a poľnohospodárstva, aj Kancelária Svetovej zdravotníckej organizácie na Slovensku, Slovenská onkologická spoločnosť, spoločnosť Roche a zdravotné poisťovne.
Každý rok je na Slovensku diagnostikovaných viac ako 2000 nových prípadov rakoviny pľúc. Väčšina pacientov a pacientok prichádza do ordinácií príliš neskoro, po rozšírení ochorenia do organizmu a vytvorení metastáz. Šance na úspešnú liečbu sú pritom tým vyššie, čím skôr sa ochorenie odhalí. Napriek tomu, že rakovina pľúc je u mužov najrozšírenejším a u žien druhým najrozšírenejším onkologickým ochorením, informovanosť o nej je nízka a často sa obmedzuje na nepravdivé mýty a stereotypy. Kampaň s heslom Nedovoľte rakovine vziať vám dych. Predýchajte strach... Informujte sa! chce zvýšiť informovanosť verejnosti o rakovine pľúc a vyvrátiť mýty, ktoré toto ochorenie sprevádzajú. Jej cieľom je tiež podporiť pacientov s rakovinou pľúc a ich rodinných príslušníkov.
SITA